b'\n_START_ARTICLE_\nKartastokoordinaattij\xc3\xa4rjestelm\xc3\xa4\n_START_PARAGRAPH_\nKartastokoordinaattij\xc3\xa4rjestelm\xc3\xa4 (lyh. KKJ / kkj) on Suomeen m\xc3\xa4\xc3\xa4ritelty geodeettinen datumi ja joukko siihen pohjautuvia Suomen kansallisia koordinaattij\xc3\xa4rjestelmi\xc3\xa4, jotka otettiin k\xc3\xa4ytt\xc3\xb6\xc3\xb6n vuonna 1970. Geodesian n\xc3\xa4k\xc3\xb6kulmasta KKJ on yhdistetty terrestrinen vertausj\xc3\xa4rjestelm\xc3\xa4 ja terrestrinen vertauskehys, joihin on liitetty vertausellipsoidi ja karttaprojektiot._NEWLINE_KKJ:n tasokoordinaattij\xc3\xa4rjestelm\xc3\xa4t olivat k\xc3\xa4yt\xc3\xb6ss\xc3\xa4 suomalaisissa maasto- ja merikartoilla. KKJ oli k\xc3\xa4yt\xc3\xb6ss\xc3\xa4 merikartoituksessa vuoteen 2003 asti ja maastokartoituksessa vuoteen 2005. Maanmittauslaitos luopui KKJ:st\xc3\xa4 tietopalvelu- ja tuotantosovelluksissa vuonna 2010 ja sen tuki lakkasi vuoden 2012 lopussa.\n_START_SECTION_\nGeodeettinen datumi\n_START_PARAGRAPH_\nKKJ:n geodeettinen datumi on 2-ulotteinen. Aluksi m\xc3\xa4\xc3\xa4ritettiin 202 yhteist\xc3\xa4 pistett\xc3\xa4 Helsingin j\xc3\xa4rjestelm\xc3\xa4n ja ED50 v\xc3\xa4lille. T\xc3\xa4m\xc3\xa4n j\xc3\xa4lkeen sek\xc3\xa4 Helsingin j\xc3\xa4rjestelm\xc3\xa4n ett\xc3\xa4 ED50 koordinaatit konvertoitiin yksiin tasokoordinaattij\xc3\xa4rjestelmiin. Kummassakin karttaprojektio oli Gauss-Kr\xc3\xbcger ja keskimeridiaani 27 astetta. Seuraavana m\xc3\xa4\xc3\xa4ritettiin yhteisten pisteiden kautta neliparametrinen yhdenmuotoisuusmuunnos. T\xc3\xa4t\xc3\xa4 muunnosta k\xc3\xa4ytt\xc3\xa4en I-luokan kolmiopisteille laskettiin ED50-koordinaateista KKJ-koordinaatit._NEWLINE_KKJ:n vertausellipsoidi on Kansainv\xc3\xa4linen ellipsoidi 1924, joka tunnetaan my\xc3\xb6s Hayfordin ellipsoidina.\n_START_SECTION_\nPeruskoordinaatisto ja yhten\xc3\xa4iskoordinaatisto\n_START_PARAGRAPH_\nK\xc3\xa4sitteet "peruskoordinaatisto" ja "yhten\xc3\xa4iskoordinaatisto" ovat k\xc3\xa4yt\xc3\xb6ss\xc3\xa4 vain KKJ:n yhteydess\xc3\xa4. K\xc3\xa4sitteell\xc3\xa4 "peruskoordinaatisto" ilmaistaan se, ett\xc3\xa4 tasokoordinaattij\xc3\xa4rjestelmist\xc3\xa4 on k\xc3\xa4yt\xc3\xb6ss\xc3\xa4 kaikki kuusi: KKJ0-KKJ5._NEWLINE_"yhten\xc3\xa4iskoordinaatistossa" (YKJ) koko Suomi kuvataan yhdelle tasokoordinaattij\xc3\xa4rjestelm\xc3\xa4lle. Karttaprojektio on Gauss-Kr\xc3\xbcger, keskimeridiaani on 27 astetta ja valeit\xc3\xa4 on 3 500 000 metri\xc3\xa4. KKJ3:n koordinaatit yhtyv\xc3\xa4t siis YKJ-koordinaatteihin ja ovat samanmuotoisia._NEWLINE_Peruskoordinaatisto on monessa teht\xc3\xa4v\xc3\xa4ss\xc3\xa4 hankala, koska projektiokaistojen saumakohdissa koordinaatistot eiv\xc3\xa4t ole yhdensuuntaisia. T\xc3\xa4m\xc3\xa4n takia teht\xc3\xa4viin, joissa ei tarvita niin suurta tarkkuutta kuin peruskoordinaatistoa k\xc3\xa4ytt\xc3\xa4m\xc3\xa4ll\xc3\xa4 on mahdollista p\xc3\xa4\xc3\xa4st\xc3\xa4, voidaan k\xc3\xa4ytt\xc3\xa4\xc3\xa4 YKJ:ta.\n_START_SECTION_\nEsimerkki tasokoordinaateista\n_START_PARAGRAPH_\nHauhon kirkon tapulin peruskoordinaatiston suorakulmaiset koordinaatit ovat 6784859P ja 2530205I. It\xc3\xa4koordinaatista n\xc3\xa4hd\xc3\xa4\xc3\xa4n, ett\xc3\xa4 tasokoordinaattij\xc3\xa4rjestelm\xc3\xa4 on KKJ2. Tapuliin siis p\xc3\xa4\xc3\xa4st\xc3\xa4\xc3\xa4n kulkemalla p\xc3\xa4iv\xc3\xa4ntasaajalta suorassa maan pinnan mukaisessa linjassa 6\xc2\xa0784\xc2\xa0859 metri\xc3\xa4 pohjoiseen KKJ2:n keskimeridiaania pitkin, k\xc3\xa4\xc3\xa4ntym\xc3\xa4ll\xc3\xa4 90 astetta kohti it\xc3\xa4\xc3\xa4 ja etenem\xc3\xa4ll\xc3\xa4 j\xc3\xa4lleen suoraan 30\xc2\xa0205 metri\xc3\xa4. Tapulille saavuttaessa kulkusuunta on kiertynyt leveyspiirilt\xc3\xa4 aavistuksen kohti etel\xc3\xa4\xc3\xa4._NEWLINE_Hauhon kirkon tapulin YKJ-koordinaatit ovat 6787177P ja 3368770I.\n_START_SECTION_\nMaantieteelliset koordinaatit\n_START_PARAGRAPH_\nKKJ:n yhteydess\xc3\xa4 voidaan k\xc3\xa4ytt\xc3\xa4\xc3\xa4 maantieteellisi\xc3\xa4 koordinaatteja, jotka ilmaisevat asteina pituuden Greenwichin nollameridiaanista ja leveyden p\xc3\xa4iv\xc3\xa4ntasaajasta. Esimerkiksi Hauhon kirkon tapulin maantieteelliset KKJ-koordinaatit ovat 61 astetta 10,27 minuuttia pohjoista leveytt\xc3\xa4 (61\xc2\xb010,27\'N) ja 24 astetta 33,67 minuuttia it\xc3\xa4ist\xc3\xa4 pituutta (24\xc2\xb033,67\'E). Maantieteelliset koordinaatit eiv\xc3\xa4t riipu siit\xc3\xa4, mill\xc3\xa4 projektiokaistalla kohde sijaitsee.\n_START_SECTION_\nKoordinaatit painetuilla maastokartoilla\n_START_PARAGRAPH_\nMaastokartoilla peruskoordinaatisto on merkitty mustalla ruudutuksella ja YKJ on merkitty punaisella ruudutuksella.\n_START_SECTION_\nNapapohjoinen ja karttapohjoinen\n_START_PARAGRAPH_\nGauss-Kr\xc3\xbcger-projektiossa kartan reunan kanssa yhdensuuntainen pystysuora viiva ei ole pohjois-etel\xc3\xa4suuntainen kuin keskimeridiaanin kohdalla, eli karttapohjoinen ja napapohjoinen eiv\xc3\xa4t yhdy. Vastaavasti perus- ja yhten\xc3\xa4iskoordinaatisto eiv\xc3\xa4t ole pohjois-etel\xc3\xa4suuntaisia kuin keskimeridiaanin kohdalla. Peruskoordinaatiston poikkeama on verraten pieni, mutta yhten\xc3\xa4iskoordinaatiston suunta L\xc3\xa4nsi-Suomessa poikkeaa varsin paljon napapohjoisesta.\n_START_SECTION_\nErot WGS 84- ja EUREF-FIN-koordinaattij\xc3\xa4rjestelmiin\n_START_PARAGRAPH_\nKKJ- ja WGS 84 -j\xc3\xa4rjestelmien maantieteellisten koordinaattien poikkeaman suuruus vaihtelee eri osissa maata. Pohjois-etel\xc3\xa4suunnassa poikkeama on Saaristomerell\xc3\xa4 l\xc3\xa4hes 0 ja se kasvaa kohti koillista. Inarij\xc3\xa4rven koillispuolella KKJ-koordinaatti on noin 70 metri\xc3\xa4 pohjoisempana kuin sama WGS 84-koordinaatti. _NEWLINE_It\xc3\xa4-l\xc3\xa4nsisuunnassa poikkeama on noin 160-180 metri\xc3\xa4; pienin Kaakkois-Suomessa ja kasvaen kohti luodetta. KKJ-koordinaatit ovat l\xc3\xa4nnemp\xc3\xa4n\xc3\xa4 kuin samat maantieteelliset WGS 84-koordinaatit._NEWLINE_Hauhon kirkon tapulin WGS 84-koordinaatit ovat 61\xc2\xb010,83\'N ja 24\xc2\xb033,48\'E.'